Latvijas Universitātes Rakstu māja

thumb|300px|LU Rakstu māja 2024. gada aprīlī.
**Latvijas Universitātes Rakstu māja** ir topoša Latvijas Universitātes trīs fakultāšu (Ekonomikas un sociālo zinātņu, Humanitāro zinātņu, Izglītības zinātņu un psiholoģijas fakultātes) un Latvijas Universitātes Bibliotēkas kopīga ēka  Torņakalnā Rīgā. Ēka atrodas Vienības gatvē 1, Zviedru Vidzemes laikā celtās Kobronskansts teritorijā.

LU Rakstu māja ir trešā ēka 4,5 hektārus plašajā teritorijā, kurā veidojas LU studentu pilsētiņa, ietverot jau esošo Dabas māju un Zinātņu māju, kā arī plānoto Tehnoloģiju māju, Veselības māju, Sporta māju, kā arī Studentu un viesu māju.

## Celtniecība
2016. gadā Latvijas Universitātei piešķīra valsts zemi arī Vienības gatvē 5, bet Rīgas dome Akadēmiskā centra attīstībai nodeva teritoriju Vienības gatvē 7.
Rakstu mājas būvniecībai 2017. gada 20. jūlijā Latvijas Universitāte noslēdza līgumu ar Eiropas investīciju banku par aizdevumu 30 miljonu eiro apmērā.
Rakstu mājas būvniecības iepirkums sākotnēji izsludināja 2018. gada pavasarī, prognozētā līgumcena bija 33 miljoni eiro. Pieteicās septiņi būvuzņēmumi, tomēr septembrī LU rektora pienākumu izpildītājs Gvido Straube paziņoja, ka iepirkums ir apturēts un tiek veidota jauna iepirkuma komisija.
2019. gada novembrī LU izsludināja jaunu iepirkumu par Rakstu mājas būvprojekta izstrādi, autoruzraudzību un būvniecību. Paredzamā līgumcena bija norādīta 35 miljoni eiro.

Sākotnēji LU plānoja ēku nodot ekspluatācijā 2023. gada maijā, taču 2020. gada martā Iepirkumu uzraudzības birojs (IUB) aizliedza slēgt līgumu par Rakstu mājas būvniecības iepirkumu, jo janvārī būvfirma SIA “Merks” bija iesniegusi sūdzību par būvprojekta izstrādes, autoruzraudzības un būvniecības iepirkumu.

2020. gada 21. septembrī LU noslēdza jaunu līgumu par Rakstu mājas projektēšanu un būvniecību ar pilnsabiedrību “RERE BMV”.
Kopējais investīciju apjoms sasniedza 65,15 miljonus EUR. Rakstu mājas būvniecībai LU piesaistīja kredītus no Eiropas Investīciju bankas un Eiropas Padomes Attīstības bankas par 41,5 miljoniem eiro, ko plānoja atmaksāt no konsolidācijas rezultātā atbrīvoto nekustamo īpašumu pārdošanas ienākumiem.
2021. gada jūnijā Rīgas pilsētas būvvalde beidzot izsniedza būvatļauju LU Akadēmiskā centra Rakstu mājas būvniecībai.
2022. gada 25. augustā ielika Rakstu mājas pamatakmeni. LU Rakstu mājas būvniecībā un iekārtošanā plānoja investēt aptuveni 49 miljonus eiro (30 miljoni eiro no Eiropas Investīciju bankas, 11,5 miljoni eiro – no Eiropas Padomes Attīstības bankas un 7,4 miljoni eiro no LU). 

### Būves aizkavēšanās
2024. gadā kļuva zināms, ka LU Rakstu mājas līguma summa izaugusi no 34 729 925 līdz 47 800 000 eiro. Līdz 2024. gada novembrim bija izdarīti tikai aptuveni 35% no visa apjoma, līdz gada beigām plānoja noslēgt fasādes būvi un ievilkt siltumu.


Attēls:LU Rakstu mājas celtniecība (1), 2023-04-05.jpg|Rakstu mājas būve 2023. gada aprīlī
Attēls:LU Rakstu mājas celtniecība (2), 2023-04-05.jpg|2023. gada aprīlī



## Ēka
Ēku plānoja kā  sešu tālaika fakultāšu (Biznesa vadības un ekonomikas, Humanitāro zinātņu, Pedagoģijas, psiholoģijas un mākslas, Sociālo zinātņu, Vēstures un filozofijas un LU Teoloģijas fakultātes), kā arī Filozofijas un socioloģijas, Latviešu valodas un Latviešu Vēstures institūtu vajadzībām. Vēlāk paziņoja, ka tajā atradīsies arī LU Studentu biznesa inkubators, LU Starpnozaru izglītības inovāciju centrs, Studentu pašpārvalde un Radio Naba studija, kā arī LU Kultūras centrs un amatiermākslas kolektīvi.
 
Rakstu mājas kopējā virszemes stāvu platību sākotnēji plānoja 32 000 m2, sadalot to astoņos virszemes stāvos. Tā nodrošinās studiju vietas 4500 studentiem un 400 darbavietas personālam. Rakstu mājā būs transformējama 500 sēdvietu liela auditorija, meditācijas telpa, izstāžu zāle, kā arī divi ātriji.
Pēc projekta pārskatīšanas ēkas platību samazināja līdz 26 000 m2.

## Atsauces

## Ārējās saites
* 2015. gadā uzcelts Universitātes centrs Torņkalnā